Document ID: 32013R0510

NARIADENIE KOMISIE (EÚ) č. 510/2013
z 3. júna 2013,
ktorým sa menia a dopĺňajú prílohy I, II a III k nariadeniu Európskeho parlamentu a Rady (ES) č. 1333/2008, pokiaľ ide o používanie oxidov a hydroxidov železa (E 172), hydroxypropylmetylcelulózy (E 464) a polysorbanov (E 432 - 436) na označovanie určitých druhov ovocia
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 9 ods. 2, článok 10 ods. 3 a článok 30 ods. 5,
keďže:
(1)
V prílohe I k nariadeniu (ES) č. 1333/2008 sa stanovujú funkčné skupiny prídavných látok používaných v potravinách a prídavných látok používaných v prídavných látkach v potravinách a v potravinárskych enzýmoch.
(2)
Ak je to potrebné v dôsledku vedeckého pokroku alebo technologického pokroku, môžu sa do prílohy I k nariadeniu (ES) č. 1333/2008 doplniť ďalšie funkčné skupiny.
(3)
Výskum a vývoj ukázal, že ak sú oxidy a hydroxidy železa (E 172) aplikované na povrch ovocia alebo zeleniny po depigmentácii určitých častí (napr. prostredníctvom ošetrenia laserom), zosilňujú kontrast týchto častí voči ostatnému povrchu reagovaním s niektorými uvoľnenými zložkami epidermy. Tento efekt sa môže používať na označovanie ovocia alebo zeleniny. Preto je vhodné do prílohy I k nariadeniu (ES) č. 1333/2008 doplniť novú funkčnú triedu „látky zvyšujúce kontrast“.
(4)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(5)
V prílohe III k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v prídavných látkach v potravinách, potravinárskych enzýmoch a potravinárskych arómach a podmienky ich používania.
(6)
Uvedené zoznamy sa môžu zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(7)
V zmysle článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
(8)
Dňa 8. apríla 2011 bola predložená žiadosť o povolenie používania oxidov a hydroxidov železa (E 172) ako látok zvyšujúcich kontrast, hydroxypropylmetylcelulózy (E 464) ako povlakovej látky na nezmazateľné označenie určitých druhov ovocia a polysorbanov (E 432 - 436) ako emulgátorov v prípravkoch látok zvyšujúcich kontrast a bola sprístupnená členským štátom.
(9)
Bola vyvinutá nová technológia označovania s využitím laseru na báze oxidu uhličitého na leptanie informácií na povrch čerstvého ovocia. Na povrchu niektorých potravín vznikne rozlíšiteľná značka v dôsledku priameho depigmentačného účinku laserového lúča, na niektorých však nie. Preto je z technologických dôvodov potrebné používať oxidy a hydroxidy železa (E 172) ako látky zvyšujúce kontrast, hydroxypropylmetylcelulózu (E 464) ako povlakovú látku a polysorbany (E 432 - 436) ako emulgátory v prípravkoch látok zvyšujúcich kontrast s cieľom zlepšiť kontrast a umožniť nezmazateľné označenie určitých druhov ovocia. Oxidy a hydroxidy železa (E 172) zabezpečujú dostatočný kontrast označených častí voči ostatnému povrchu ovocia, hydroxypropylmetylcelulóza (E 464) vytvára na označených oblastiach tenký ochranný film a polysorbany (E 432 - 436) zabezpečujú homogénnu disperziu prípravku prídavnej látky v potravinách na označených miestach potravín.
(10)
Používanie prídavných látok v potravinách by malo spotrebiteľovi prinášať výhody a úžitok. Nová technológia označovania sa môže používať na reprodukciu všetkých alebo niektorých povinných informácií vyžadovaných na základe právnych predpisov Únie alebo právnych predpisov členských štátov. Spotrebitelia okrem toho môžu mať úžitok z používania novej technológie označovania aj vtedy, ak je značka a metóda výroby uvádzaná dobrovoľne.
(11)
Nová metóda nezmazateľného označovania okrem toho predstavuje alternatívu odstrániteľných papierových nálepiek, ktoré sa v súčasnosti používajú, a zabraňuje rizikám straty, zámeny alebo premiešania potravinárskeho tovaru, čím uľahčuje prepravu a skladovanie príslušného ovocia. Na tieto účely môže byť užitočné takisto označenie kódom PLU (identifikačné číslo, ktoré používajú prevádzkovatelia potravinárskych podnikov na uľahčenie kontroly a inventúry produktov), kódom QR (matricový čiarový kód umožňujúci, aby boli zakódované informácie skenované s veľkou rýchlosťou) a čiarovým kódom. Preto je vhodné umožniť uvádzanie takýchto informácií na určitých druhoch ovocia.
(12)
Oxidy a hydroxidy železa (E 172), hydroxypropylmetylcelulóza (E 464) a polysorbany (E 432 - 436) sa majú používať v malých množstvách a iba na vonkajšej časti ovocia a nepredpokladá sa, že by sa vo významnej miere dostali do vnútornej časti ovocia. Z tohto dôvodu by ošetrovanie ovocia, ktorého kôra sa bežne nekonzumuje, nemalo mať vplyv na ľudské zdravie. Preto je vhodné povoliť používanie oxidov a hydroxidov železa (E 172) a hydroxypropylmetylcelulózy (E 464) len na označovanie citrusového ovocia, melónov a granátových jabĺk a polysorbanov (E 432 - 436) na používanie v prípravkoch látok zvyšujúcich kontrast.
(13)
Oxidy a hydroxidy železa (E 172) boli naposledy vyhodnotené Vedeckým výborom pre potraviny (Scientific Committee for Food) v roku 1975 (3). Preukázalo sa, že iba v prípade 1 % oxidov železa a hydratovaných oxidov železa existuje pravdepodobnosť, že sa rozpustia v tráviacej sústave človeka, a preto výbor stanovil hodnotu prijateľného denného príjmu bez špecifikovania horného limitu. Hydroxypropylmetylcelulóza (E 464) bola naposledy vyhodnotená Vedeckým výborom pre potraviny v roku 1992 (4). V prípade piatich modifikovaných celulóz sa stanovila skupina s prijateľným denným príjmom „nešpecifikované“. V roku 1983 výbor stanovil pre skupinu polysorbanov (E 432 - 436) prijateľný denný príjem na úrovni 10 mg/kg telesnej hmotnosti/deň (5). V správe Komisie o dietetickom príjme potravinárskych prídavných látok v Európskej únii (6) sa dospelo k záveru, že polysorbany (E 432 - 436) si môžu vyžadovať realistickejšie posúdenie príjmu na základe skutočných používaných hladín prídavných látok v potravinách. Očakáva sa, že Európsky úrad pre bezpečnosť potravín vykoná uvedené hodnotenie príjmu počas prehodnotenia polysorbanov (E 432 - 436) do konca roka 2016, ako sa uvádza v nariadení Komisie (EÚ) č. 257/2010 (7). Dovtedy by sa mali z hľadiska možného rozšírenia používania preskúmať len prípady, ktoré k celkovému príjmu týchto látok prispievajú iba nevýznamnou mierou.
(14)
V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín o vydanie stanoviska s cieľom aktualizovať zoznamy Únie, na ktorých sú uvedené prídavné látky v potravinách, ktoré sú stanovené v prílohách II a III k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže povolenie používania oxidov a hydroxidov železa (E 172) a hydroxypropylmetylcelulózy (E 464) na označovanie citrusového ovocia, melónov a granátových jabĺk a polysorbanov (E 432 - 436) na používanie v prípravkoch látok zvyšujúcich kontrast predstavuje aktualizáciu týchto zoznamov, ktorá by nemala mať vplyv na ľudské zdravie, nie je potrebné požiadať o stanovisko Európsky úrad pre bezpečnosť potravín.
(15)
V zmysle prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (8), sa príloha II, ktorou sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie oxidov a hydroxidov železa (E 172) a hydroxypropylmetylcelulózy (E 464) na označovanie určitých druhov ovocia pred uvedeným dátumom je potrebné stanoviť skorší dátum uplatňovania s ohľadom na tieto prídavné látky v potravinách.
(16)
Preto by sa mali zodpovedajúcim spôsobom zmeniť a doplniť prílohy I, II a III k nariadeniu (ES) č. 1333/2008.
(17)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy I, II a III k nariadeniu (ES) č. 1333/2008 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. júna 2013

Labels: 3
0
1
17